Preclarissimi patres et domini mei prestantissimi, dignissimi sacerdotes et totus cetus venerabilis hic in presentibus constitutus salutem. Vt domus Dei, supra parvulam petram fundata et Christi sangvine consecrata, longitudine dierum non deficiet, sed continue floreat et perseueret, neccesse est eam viuis semper fulciri columpnis. Hinc est quod dominus meus reuerendus dominus Aruidus, diuina prouidencia huius alme et – – ecclesie Aboensis episcopus dignissimus et suum venerabile capitulum vacante jam dignitate archidiaconatus ad futuri archidiaconi eleccionem hodie decreuerunt procedere. Jnuocata igitur primum gracia spiritus sancti, prout moris est, et deinde in eodem spiritu capitulariter congregati ex omnium consensv matura deliberacione conuenimus in hunc venerabilem virum dominum magistrum N. virum mitissimum(?), in spiritu modestum et genere mansuetum, litterarum peritia, morum honestate atque vite probitate preclarum, in negociis ecclesie gerendis tam spiritualibus quam temporalibus plurimum circumspectum aliisque virtutum meritis – – specialiter commendandum. Et ipsum premissorum meritorum suorum intuitu et respectu elegimus concorditer in archidiaconum ecclesie nostre Aboensis, sperantes jn Domino, quod in hoc non minus bene prouisum sit ecclesie quam prouincie(?). Quocirca vobis omnibus huius alme ecclesie suprascriptis filiis et absentibus tamquam presentibus alumpnis jn virtute sancte obediencie districte precipiendo mandamus, ut ei decenter tamquam huius alme ecclesie Aboensis archidiacono benemerito obedienciam, veneracionem, honorem et humilitatem congruas et debitas exhibeatis, et ut hunc meritum prelatum hic et vbique locorum cum summa reuerencia [et] honore studeatis. Altissimus sua ineffabilj providencia dignetur (conseruet) eum et nos omnes in longeua prosperitate conseruare et faciat ecclesiam suam sanctam prosperari, crescere et dilatarj.